Diari Oficial de la Generalitat Valenciana


Sumari del DOGV 6856, del 06-09-2012 (2012/8224)

RESOLUCIÓ de 30 d'agost de 2012, de la Direcció General de Formació i Qualificació Professional, per la qual es promou a la Comunitat Valenciana, a proposta de la Confederació Espanyola d'Empresaris de la Fusta (CONFEMADERA), l'avaluació i l'acreditació de determinades unitats de competència professional adquirides per mitjà de l'experiència laboral o de vies no formals de formació en el sector de la fusta i el moble.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6856

Data del DOGV
:   06-09-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/8224


Data del document
:   30-08-2012

Organisme emissor
:   Conselleria d'Educació, Formació i Ocupació

Tipus de document
:   Resolució

Anàlisi jurídica

RESOLUCIÓ de 30 d'agost de 2012, de la Direcció General de Formació i Qualificació Professional, per la qual es promou a la Comunitat Valenciana, a proposta de la Confederació Espanyola d'Empresaris de la Fusta (CONFEMADERA), l'avaluació i l'acreditació de determinades unitats de competència professional adquirides per mitjà de l'experiència laboral o de vies no formals de formació en el sector de la fusta i el moble. [2012/8224]  
El procediment d'avaluació i acreditació de les competències professionals és un dels instruments i accions del Sistema Nacional de Qualificacions i Formació Professional, tal com establix l'article 4, apartat 1, lletra b), de la Llei Orgànica 5/2002, de 19 de juny, de les Qualificacions i de la Formació Professional.  
Per mitjà del Reial Decret 1224/2009, de 17 de juliol, de reconeixement de les competències professionals adquirides per experiència laboral, s'establix el procediment i els requisits per a l'avaluació i l'acreditació de les competències professionals adquirides per les persones mitjançant l'experiència laboral o vies no formals de formació, així com els efectes d'eixa avaluació i acreditació de competències.   
  
En l'article 10.5 disposa que les organitzacions sindicals i empresarials més representatives en cada àmbit territorial podran sol·licitar a l'Administració General de l'Estat o a l'administració competent en cada comunitat autònoma, la realització de convocatòries específiques per a donar resposta tant a les necessitats de determinades empreses, sectors professionals i productius, com les de col·lectius amb especials dificultats d'inserció i/o integració laborals.  
Així mateix, en l'article 29 establix que, quan siga necessari, l'administració competent podrà determinar altres seus per a la realització d'algunes de les fases, que cediran les seues instal·lacions i servicis. A estos efectes, podran utilitzar-se altres centres que impartisquen Formació Professional o altres espais ubicats fora dels centres docents quan es considere adequat. En estos casos, l'administració competent podrà subscriure convenis amb empreses o altres entitats públiques o privades.  
Tenint en compte este marc jurídic, la Conselleria d'Educació, Formació i Ocupació ha subscrit un conveni de col·laboració amb la Confederació Espanyola d'Empresaris de la Fusta (d'ara endavant, CONFEMADERA) per a dur a terme un procediment d'acreditació de la competència professional adquirida per experiència laboral en el sector de la fusta i el moble, dins de l'acció subvencionada pel Servici Públic d'Ocupació Estatal, de «Propostes de reconeixement i acreditació de competències professionals adquirides pels treballadors del sector de la fusta en el marc de la negociació col·lectiva».  
L'Administració educativa, en el Reial Decret 1147/2011, de 29 de juliol, pel qual s'establix l'ordenació general de la Formació Professional del sistema educatiu, determina en l'article 40 que qui curse les ensenyances de Formació Professional regulades en el mencionat reial decret en un centre docent autoritzat, podrà sol·licitar la convalidació o l'exempció dels mòduls professionals establits en la norma que regule cada títol o curs d'especialització, a fi de completar o de finalitzar les mencionades ensenyances, considerant a estos efectes l'acreditació parcial d'unitats de competència obtinguda per mitjà del procediment establit en el Reial Decret 1224/2009, de 17 de juliol, de reconeixement de les competències professionals adquirides per experiència laboral.  
  
L'Administració laboral establix en el Reial Decret 34/2008, de 18 de gener, pel qual es regulen els certificats de professionalitat, en l'article 15.2, que les administracions públiques competents en matèria laboral garantiran a la població activa la possibilitat d'accedir per la via de l'experiència laboral i per vies no formals de formació a l'avaluació i al reconeixement de les seues competències professionals.   
  
A la Comunitat Valenciana, el Decret 98/2011, de 26 d'agost, del Consell, pel qual s'aprova el Reglament Orgànic i Funcional de la Conselleria d'Educació, Formació i Ocupació, atribuïx al Servici de Qualificacions i Acreditació de Centres de la Direcció General de Formació i Qualificació Professional la funció de gestionar el procediment de reconeixement, avaluació i certificació de les competències professionals.  
  
El II Pla Valencià de Formació Professional 2011-2013 establix dins de les seues línies estratègiques el reconeixement de les distintes formes d'adquisició de competències i el reforçament de la complementarietat de tota l'oferta formativa.  
Per tot això, vista la proposta efectuada per CONFEMADERA, una vegada consultat el Consell Valencià de Formació Professional, i en virtut de les competències atorgades pel Decret 75/2011, de 24 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, i l'article 21 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, esta direcció general resol:  
  
  
Primer. Objecte  
Esta resolució té com a objecte dur a terme, en l'àmbit de la Comunitat Valenciana, l'avaluació i l'acreditació d'unitats de competència professional adquirides per mitjà de l'experiència laboral o de vies no formals de formació, de conformitat amb el que establixen el Reial Decret 1224/2009, de 17 de juliol, i les bases que es recullen en l'annex I, per als professionals del sector de la fusta i el moble de la Comunitat Valenciana proposats per CONFEMADERA.  
  
Segon. Unitats de competència convocades  
Les unitats de competència objecte d'avaluació i acreditació per esta resolució estan arreplegades en la base segona de l'annex I, amb indicació dels títols de Formació Professional i dels certificats de professionalitat en què estan incloses.   
  
Tercer. Ordenació del procediment  
Es faculta el Servici de Qualificacions i Acreditació de Centres de la Direcció General de Formació i Qualificació Professional perquè duga a terme les accions pertinents a fi d'impulsar les diferents fases del procediment d'avaluació i acreditació objecte d'esta resolució, d'acord amb les bases de la convocatòria i amb plena subjecció a les disposicions i a la normativa vigents en esta matèria.  
  
Quart. Designació d'assessors i d'avaluadors  
El Servici de Qualificacions i Acreditació de Centres designarà, vista la proposta de CONFEMADERA, els assessors i els avaluadors, degudament habilitats, que actuaran en la seu única del procediment.  
  
  
Quint. Retribucions  
Els funcionaris designats i retribuïts per la Conselleria d'Educació, Formació i Ocupació per a participar en este procediment percebran, una vegada finalitzat este, les compensacions econòmiques previstes en el Decret 64/2011, de 27 de maig, del Consell, sobre indemnitzacions per raó del servici i gratificacions per servicis extraordinaris del personal al servici de la Generalitat Valenciana.   
  
Sext. Seguiment del procediment  
Es donarà informació al Consell Valencià de Formació Professional del desenrotllament i de l'avaluació final del procediment.  
  
Sèptim. Documentació del procés  
L'expedient de tot el procés, en el qual s'arreplegaran tots els registres i els resultats produïts durant el procediment, serà custodiat pel Centre Nacional de Referència de Formació Professional de Paterna.  
  
  
Octau. Permisos individuals de formació  
Per a facilitar l'accés a este procediment de reconeixement de competències professionals, es podran utilitzar els permisos individuals de formació, d'acord amb el que preveu l'article 21 de l'Orde TAS/2307/2007, de 27 de juliol.  
  
  
Nové. Referències genèriques  
Totes les referències en què s'utilitza la forma del masculí genèric en esta resolució han d'entendre's aplicades indistintament a dones i a hòmens.  
  
Deu. Entrada en vigor i recursos   
La resolució produirà efectes des de l'endemà de la publicació en el Diari Oficial de la Comunitat Valenciana.  
  
De conformitat amb el que disposen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, contra este acte, que esgota la via administrativa, es podrà recórrer potestativament en reposició, o bé cabrà plantejar directament un recurs contenciós administratiu en els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant de la consellera d'Educació, Formació i Ocupació, en el termini d'un mes a comptar de l'endemà de la publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació.  
  
València, 30 d'agost de 2012.- El director general de Formació i Qualificació Professional: Felipe Codina Bellés.  
  
  
ANNEX I  
  
Bases del procediment  
  
1. Requisits de participació  
Els professionals del sector de la fusta i el moble, proposats per CONFEMADERA, que desitgen participar en el procediment hauran de complir els requisits següents:  
1. Tindre la nacionalitat espanyola, haver obtingut el certificat de registre de ciutadania comunitària o la targeta de familiar de ciutadà de la Unió, o ser titular d'una autorització de residència o de residència i treball a Espanya, en vigor, en els termes establits en la normativa espanyola d'estrangeria i immigració.  
2. Tindre complits vint anys en el moment de realitzar la inscripció.  
3. Tindre experiència laboral o formació relacionada amb les competències professionals que es volen acreditar:  
a) En el cas d'experiència laboral, justificar almenys tres anys, amb un mínim de 2.000 hores treballades en total, en els últims 10 anys transcorreguts abans de realitzar-se la convocatòria.   
b) En el cas de formació, justificar almenys 300 hores en els últims 10 anys transcorreguts abans de realitzar-se la convocatòria. En els casos en què els mòduls formatius associats a la unitat de competència que es pretén acreditar arrepleguen una duració inferior, s'hauran d'acreditar les hores establides en els esmentats mòduls.  
Els candidats majors de vint-i-cinc anys que reunisquen els requisits d'experiència laboral o formativa indicats en l'apartat anterior i que no puguen justificar-los per mitjà dels documents assenyalats en la base sèptima, podran sol·licitar la inscripció provisional en el procediment. Presentaran la justificació per mitjà d'alguna prova admesa en dret de la seua experiència laboral o aprenentatges no formals, amb suport dels orientadors, la qual cosa podran fer-la per mitjà de l'aplicació informàtica creada a este efecte.  
  
2. Centre avaluador. Unitats de competència objecte d'avaluació i acreditació  
2.1. Centre que durà a terme el procediment  
a) Este procediment es durà a terme en la seu única situada al Centre de Referència Nacional de Formació Professional de Paterna.  
b) La fase prèvia d'Orientació serà duta a terme per CONFEMADERA, d'acord amb el conveni subscrit amb la Conselleria d'Educació, Formació i Ocupació.  
  
Família professional  
  
  
  
  
\* \* \* \* \*  
  
Familia Profesional  
  
  
  
2.2. Llista d'unitats de competència objecte d'avaluació i acreditació  
  
2.3. Nombre d'unitats de competència objecte d'avaluació i acreditació  
El nombre màxim d'unitats de competència per a avaluar i acreditar es fixa en 455.  
  
3. Fases i actuacions del procediment  
Este procediment d'avaluació i acreditació de competències professionals consta de les següents actuacions i fases:   
1. Informació i orientació: esta actuació ha de proporcionar informació bàsica sobre com obtindre l'acreditació d'unitats de competència, incloses en el Sistema Nacional de Qualificacions i Formació Professional, i sobre el procediment regulat per esta resolució.  
  
2. Proposta de candidats, admissió i inscripció.   
3. Fase d'assessorament: de suport als candidats en la recopilació de les evidències necessàries que demostren el domini professional relatiu a les unitats de competència que desitja que li siguen acreditades, i d'orientació sobre les possibles accions formatives que han d'efectuar a fi de millorar la seua qualificació professional.   
4. Sol·licitud d'avaluació de la competència professional.  
5. Fase d'avaluació: de comprovació, en cada una de les unitats de competència en què s'haja inscrit l'interessat, de la competència professional requerida en les realitzacions professionals.  
6. Fase d'acreditació i registre: es reconeixeran, s'acreditaran i es registraran les unitats de competència posseïdes i demostrades pels participants durant el procediment d'avaluació. El document d'acreditació serà emés per la Direcció General de Formació i Qualificació Professional.  
7. Assessorament final i individual sobre itineraris formatius que puguen completar un perfil professional.   
  
4. Informació i orientació generals  
Abans de l'inici del procediment de reconeixement de la competència professional, CONFEMADERA facilitarà informació i orientació generals als possibles candidats sobre el desenrotllament del procediment, de manera que les persones interessades puguen prendre una decisió sobre la seua participació.  
  
5. Procediment d'admissió  
Una vegada publicada la present resolució, CONFEMADERA remetrà a la comissió d'admissió descrita en l'apartat següent la llista de participants proposats i les unitats de competència a què opten, d'acord amb el que preveu el punt 2.3 d'este annex, junt amb la documentació que acredite els requisits de participació, així com l'experiència laboral i la formació no formal.  
  
6. Comissió d'admissió  
Una comissió d'admissió, formada pel cap del Servici de Qualificacions i Acreditació de Centres o la persona en qui delegue, el director del Centre de Referència Nacional de Formació Professional de Paterna o la persona en qui delegue, i dos membres proposats per la CONFEMADERA, supervisaran la proposta de candidats i comprovaran que complixen els requisits previstos en la normativa vigent per a participar-hi. En cas que algun candidat fóra exclòs per no complir algun dels requisits, CONFEMADERA podrà proposar un substitut a la comissió, la inclusió del qual no significarà en cap cas la superació del nombre total d'unitats de competència convocades.  
  
7. Documentació  
7.1. Documents justificatius de l'experiència laboral  
a) Per als treballadors assalariats  
Certificat de la Tresoreria General de la Seguretat Social, de l'Institut Social de la Marina o de la mutualitat a què estiguen afiliats, on conste l'empresa, la categoria laboral (grup de cotització) i el període de contractació; i   
Contracte de treball o certificat de l'empresa on hagen adquirit l'experiència laboral, en el qual conste específicament la duració dels períodes de prestació del contracte, l'activitat exercida i l'interval de temps en què s'ha realitzat l'esmentada activitat.  
b) Per a treballadors autònoms o per compte propi  
Certificat de la Tresoreria General de la Seguretat Social o de l'Institut Social de la Marina dels períodes d'alta en la Seguretat Social en el règim especial corresponent i descripció de l'activitat exercida i interval de temps en què s'ha realitzat la mateixa.  
7.2. Documents justificatius de la formació no formal  
Per a les competències professionals adquirides mitjançant vies no formals de formació, la justificació es realitzarà per mitjà d'un document que acredite que l'aspirant posseïx formació relacionada amb les unitats de competència que es pretenguen acreditar, en el qual consten els continguts i les hores de formació.  
  
8. Assessorament   
1. L'assessorament és obligatori i tindrà caràcter individualitzat o col·lectiu, en funció de les necessitats dels candidats. Per a accedir a esta fase cal acreditar el pagament de la taxa corresponent.  
2. L'assessor, quan es considere necessari, citarà l'aspirant a participar en el procediment per a ajudar-lo, si és el cas, a autoavaluar la seua competència, completar el seu historial personal i/o formatiu o presentar evidències que el justifiquen, amb la finalitat d'identificar la correspondència dels seus aprenentatges amb les unitats de competència que serien més idònies als efectes del reconeixement.  
3. L'assessor, atenent la documentació aportada, redactarà un informe orientatiu sobre la conveniència que l'aspirant accedisca a la fase d'avaluació i sobre les competències professionals que considera prou justificades.  
4. Si l'informe citat en l'apartat anterior és positiu, es traslladarà a la corresponent comissió d'avaluació en el dossier de competències, que contindrà tota la documentació aportada i l'informe elaborat degudament firmat.  
5. Si l'informe és negatiu, s'indicarà a l'aspirant la formació complementària que hauria de realitzar i els centres on podria rebre-la. No obstant això, atés que el contingut de l'informe de l'assessor no és vinculant, l'interessat podrà decidir passar a la fase d'avaluació. En este cas, també es traslladarà a la comissió d'avaluació, junt amb l'informe, la documentació indicada en l'apartat 4 d'este article.  
  
6. En funció del nombre de candidats finalment admesos, el Servici d'Acreditació designarà els assessors adscrits a este procediment.  
  
  
9. Avaluació  
1. Per a prendre part en la fase d'avaluació, l'interessat haurà de presentar una sol·licitud al centre mateix al final de la fase d'assessorament i pagar les taxes corresponents segons les unitats de competència en què s'haja inscrit per al reconeixement.  
  
2. L'avaluació consta de dos parts:   
a) Preparació de l'avaluació. En esta part, cada aspirant serà informat pels avaluadors sobre les característiques d'esta fase. Així mateix, es fixaran els moments, els llocs i, en la mesura que siga possible, els procediments d'avaluació; tot això serà arreplegat en un pla d'avaluació que serà comunicat a cada candidat per part de la comissió avaluadora. El pla serà elaborat tenint en compte tota la documentació aportada i generada pel candidat en la fase d'assessorament.  
  
b) Desenrotllament de l'avaluació. En primer lloc, es realitzarà sobre la base de les evidències indirectes i, posteriorment, de les evidències directes; per a això, s'utilitzaran diversos elements que faciliten al candidat poder demostrar la seua competència professional, com ara: el dossier individual de competències, l'entrevista personal, l'observació o la simulació d'una pràctica o altres proves complementàries.   
3. L'avaluació, en cada una de les unitats de competència en què s'haja inscrit l'aspirant, tindrà com a objecte comprovar si demostra la competència professional requerida en les realitzacions professionals, en els nivells establits en els criteris de realització i en una situació de treball, real o simulada, fixada a partir del context professional.  
  
4. L'avaluació es realitzarà analitzant l'informe de l'assessor i tota la documentació aportada pel candidat i, si és el cas, demanant noves evidències necessàries per a avaluar la competència professional requerida en les unitats de competència en què s'haja inscrit.  
5. S'utilitzaran els mètodes que es consideren necessaris per a comprovar allò explicitat per la persona que presente la seua candidatura en la documentació aportada. Estos mètodes poden ser, entre d'altres, l'observació del candidat en el lloc de treball, simulacions, proves estandarditzades de competència professional o entrevista professional.  
6. La selecció dels mètodes i la seua concreció en activitats d'avaluació es realitzaran d'acord amb la naturalesa de la unitat de competència, les característiques de l'aspirant i els criteris per a l'avaluació arreplegats en les guies d'evidències.  
  
7. L'avaluació es realitzarà seguint una planificació prèvia, en la qual constaran, almenys, les activitats i els mètodes d'avaluació, les dates i els llocs previstos. De cada activitat en quedarà un registre firmat per l'aspirant i per l'avaluador.  
8. Cada avaluador realitzarà un informe per a la comissió d'avaluació amb la seua proposta de juí de competència.  
9. El resultat de l'avaluació de la competència professional en una determinada unitat de competència s'expressarà en termes de demostrada o no demostrada.  
10. El candidat avaluat serà informat dels resultats de l'avaluació i tindrà dret a reclamar davant de la comissió d'avaluació.  
  
  
10. Comissió avaluadora  
1. La comissió avaluadora estarà integrada per un mínim de cinc persones habilitades com a avaluadores, dos de les quals, com a mínim, han de ser funcionaris designats pel Servici de Qualificacions i Acreditació de Centres. Entre estos, un actuarà de president i l'altre de secretari, els quals han de complir el requisit de ser funcionaris. Es garantirà la presència d'avaluadors tant del sector formatiu com del productiu. El seu funcionament estarà subjecte als preceptes continguts en el capítol II del títol II de la Llei 30/1992.   
D'altra banda, segons el que preveu l'article 27.5 del Reial Decret 1224/2009, els avaluadors no hauran d'incórrer en els motius d'abstenció previstos en l'article 28.2 de la Llei 30/1992 i no hauran d'haver realitzat tasques de preparació d'aspirants a procediments d'avaluació i acreditació de l'experiència laboral o formació no formal en els cinc anys anteriors a la publicació d'esta resolució.  
  
2. La comissió avaluadora podrà demanar la col·laboració puntual d'experts, la participació dels quals ha de ser autoritzada pel Servici de Qualificacions i Acreditació de Centres.  
3. En el procés d'avaluació d'un candidat no hi podran intervindre persones que hagen participat en l'assessorament.   
4. Funcions de la comissió avaluadora  
a) Organitzar el procés d'avaluació mitjançant un pla que incloga les activitats o les proves necessàries i la gestió derivada de la seua actuació.  
b) Valorar la documentació aportada pels aspirants i per l'informe de l'assessor. Es podrà requerir a l'interessat, si fóra necessari, l'aportació d'altra documentació complementària que evidencie l'adquisició de la competència professional que sol·licita que li siga reconeguda.  
  
c) Determinar el mètode i els instruments d'avaluació de la competència professional.  
d) Avaluar la competència professional a partir de la informació recopilada i les evidències generades i registrades durant tot el procediment, prenent com a referent les realitzacions professionals i els criteris de realització de cada una de les unitats de competència.  
  
e) Arreplegar els resultats en una acta d'avaluació que, junt amb tot l'expedient, s'arxivarà al centre que actue de seu.   
f) Resoldre les reclamacions que puguen presentar els candidats durant el procés d'avaluació.  
g) Documentar el procés d'avaluació per al seguiment, el control i la garantia de la qualitat.  
h) Informar l'interessat dels resultats de l'avaluació i sobre les oportunitats per a completar la seua formació i obtindre l'acreditació completa de títols de Formació Professional o de certificats de professionalitat.  
i) Totes les vinculades a les seues funcions assignades pel Servici de Qualificacions i Acreditació de Centres.  
5. Funcions del president de la comissió  
a) Representar i mantindre la interlocució amb el Servici de Qualificacions i Acreditació de Centres.  
b) Convocar i presidir les reunions de la comissió.  
c) Dirigir i coordinar les actuacions de la comissió.  
d) Supervisar i coordinar l'elaboració i la realització de les proves i les actuacions dels equips d'avaluació.  
e) Vetlar pel compliment de les normes establides en esta resolució.  
6. Funcions del secretari de la comissió  
a) Redactar les actes i, si és el cas, donar fe dels acords adoptats en les reunions de la comissió.  
b) Rebre les propostes de juí de competència per a traslladar-les a la comissió.  
c) Expedir els certificats de caràcter no acadèmic que siguen sol·licitats pels candidats o per l'Administració.  
d) Remetre les actes d'avaluació al Servici de Qualificacions i Acreditació de Centres i arxivar-ne una còpia, junt amb la resta de l'expedient del procediment, al Centre de Referència Nacional de Formació Professional de Paterna.  
e) Emplenar la documentació requerida als efectes de la corresponent indemnització econòmica que puga correspondre per les actuacions de la comissió.  
7. Funcions del conjunt d'avaluadors  
a) Elaborar els plans d'avaluació.  
b) Assistir a la realització de les proves i controlar-ne la realització.  
c) Registrar totes les activitats d'avaluació, que seran firmades pels avaluadors i pel candidat.  
d) Proposar els juís de competència.  
e) Redactar els informes d'avaluació.  
  
11. Resultats de l'avaluació  
1. La comissió, a partir dels informes d'avaluació i de les actuacions efectuades, emetrà un juí de competència en relació amb les evidències directes o indirectes aportades per cada aspirant. El juí de competència s'expressarà de forma dicotòmica, en termes de competència demostrada o competència no demostrada.   
2. Els referents d'avaluació per al procés descrit en el punt anterior són les unitats de competència, amb les seues corresponents realitzacions professionals i criteris de realització.   
3. El document en què s'expressa el juí de competència s'entregarà personalment al candidat a fi de garantir la necessària confidencialitat.   
  
  
12. Reclamacions   
Els interessats, contra les resolucions i els actes de tràmit de la comissió avaluadora, podran interposar una reclamació davant del president en els cinc dies hàbils següents a la comunicació. La comissió resoldrà en el termini de cinc dies hàbils.  
Contra este acte, que no esgota la via administrativa, podrà interposar-se un recurs d'alçada davant del director general de Formació i Qualificació Professional, en el termini d'un mes.  
  
13. Acreditació de les unitats de competència   
a) A les persones que siguen avaluades positivament els serà entregat un document oficial de l'administració competent, d'acreditació de la unitat o les unitats de competència corresponents.  
b) Les unitats de competència acreditades tenen valor en tot l'Estat i seran reconegudes als efectes d'acreditació parcial acumulable per a l'obtenció del títol de Formació Professional o del certificat de professionalitat corresponent.  
  
14. Assessorament final  
Una vegada finalitzat el procés d'avaluació, el candidat rebrà de la comissió avaluadora un escrit en el qual es farà constar, segons pertoque:  
1. Possibilitats de formació, amb les orientacions pertinents, perquè puga acreditar en convocatòries posteriors les unitats de competència per a les quals havia sol·licitat l'acreditació.  
2. Possibilitats de formació, amb les orientacions pertinents, per a completar un títol de formació professional o un certificat de professionalitat.  
D'altra banda, quan l'aspirant complete els requisits per a l'obtenció d'un certificat de professionalitat o un títol de formació professional, la comissió avaluadora li indicarà els tràmits necessaris per a obtenir-lo.  
  
L'obtenció del títol de tècnic o de tècnic superior requerirà complir els requisits d'accés previstos en les ensenyances corresponents, segons el que preveu la Llei Orgànica 2/2006, d'Educació, de 3 de maig.  
  
  
15. Registre  
Les comissions d'avaluació traslladaran una còpia de l'acta final d'avaluació al Servici de Qualificacions i Acreditació de Centres per a realitzar les acreditacions i incorporar-les al corresponent registre oficial.   
  
16. Drets d'inscripció. Taxes  
Esta taxa es fixa a l'empara del que disposa l'article 133 del Decret Legislatiu 1/2005, pel qual s'aprova el text refós de la Llei de Taxes de la Generalitat.  
1. Per a accedir a la fase d'assessorament, el candidat haurà de pagar 25 euros.   
2. Per cada unitat de competència que calga avaluar, el candidat haurà de pagar 12 euros.  
Les exempcions o les minoracions en l'import de les taxes seran les establides legalment.